癸丑臘大暖誌之
作者：葛洪
朝代：宋

paragraphs: 歲晏風裂肉，今乃頓和柔。
玄冥在何許，而使威令收。
陰冰澌已泮，礎柱汗交流。
敝扇出故篋，老體捐輕裘。
細人幸煦燠，君子深噍啁。
天地有正氣，來往無停輈。
春蠶而冬敖，夏假而秋揫。
此候或云舛，厥證良不瘳。
念昔有名相，死人遺道周。
睠焉不敢忽，顧逮一喘牛。
彼誠知所職，豈伊調燮羞。
嗟予寡所恃，隔絕明與幽。
罪戾不自省，胡爲憂人憂。